钦定古今图书集成/历象汇编/庶征典/第177卷 > 《龙瑞赋》〈有序〉刘劭
## 钦定古今图书集成/历象汇编/庶征典/第177卷 > 《龙瑞赋》〈有序〉刘劭

太和七年春，龙见摩陂。行自许昌，亲往临观，形状瓌丽，光色烛耀，侍卫左右，咸与睹焉。自《载籍》所纪，瑞应之致，或翔集于邦国，卓荦于要荒，未有若斯之著明也。

“惟殷祧之旧式，乃展义而省方。”皇舆发于洛邑，遂巡
幸于许昌。宪宸极之天居，建正殿以当阳。岁在析木，
时惟仲春。灵威统方，勾芒司辰。阳升九四，或跃于渊。
有蜿之龙，来游郊甸。应节合义，象德效仁。纡体鞶萦，
摛藻布文。青耀章采，雕琢璘玢。藻若罗星，蔚若翠云。
光舄奕以外照，《水清》景而内分。圣上观之无射，左右
察之既精。聊假物以拟身，忽神化而无形。泉含物而
不澹，固保险而常宁。昔太昊之初化，首帝德以表名；
暨明后之隆盛，又降见以扬声。惟珍兽之元真，实殊
异于四灵；信应龙之道扬，将天飞于泰清。